b'\n_START_ARTICLE_\nSedimentologija\n_START_PARAGRAPH_\nSedimentologija je geolo\xc5\xa1ka disciplina koja obuhva\xc4\x87a pra\xc4\x87enje, modeliranje i opisivanje razli\xc4\x8ditih sedimentacijskih procesa i njihovih sedimenata na zemljinoj povr\xc5\xa1ini i u dubini. Ti su sedimetni istalo\xc5\xbeeni u proteklim geolo\xc5\xa1kim razdobljima, kao i recentnim procesima._NEWLINE_Sedimentne ili talo\xc5\xbene stijene, odnosno kra\xc4\x87e sedimenti, obuhva\xc4\x87aju stijene razli\xc4\x8ditog ishodi\xc5\xa1nog materijala, talo\xc5\xbenih okoli\xc5\xa1a i sastava. Jedne od naj\xc4\x8de\xc5\xa1\xc4\x87ih i u Hrvatskoj sigurno najpoznatijih sedimentnih stijena su karbonati, od \xc4\x8dijih brojnih varijeteta je sastavljen veliki dio na\xc5\xa1e obale i podmorja. Kod karbonata ishodi\xc5\xa1ni materijal je biogenog podrijetla i sastoji se od brojnih \xc5\xbeivih organizama, koji svojom masom kroz du\xc5\xbee geolo\xc5\xa1ko razdoblje stvaraju ogromne mase sedimenata. Kasnijom kompakcijom nastaju karbonatne stijene, vapnenci i dolomiti._NEWLINE_Tako\xc4\x91er, sedimetne stijene mogu nastati od svih klasti\xc4\x8dnih materijala koji su tro\xc5\xa1enjem npr. gorja poput Alpa postali izvor za preno\xc5\xa1enje brojnim mehanizmima do sedimenatacijkog ili talo\xc5\xbenog okoli\xc5\xa1a. Spomenute Alpe i brojne gore uzdignute dan-danas u panonskom dijelu Hrvatske zaista jesu u geolo\xc5\xa1koj pro\xc5\xa1losti predstavljale izvor materijale talo\xc5\xbeenog u dana\xc5\xa1njim podru\xc4\x8djima rijeka Save, Drave, Mure i drugim (v. regionalna geologija). U to vrijeme naravno nije bilo tih rijeka, ali su postojali geotektonski elementi koji se te prostore oblikovali kao marinska ili jezerska spu\xc5\xa1tena podru\xc4\x8dja (depresije) u kojima se talo\xc5\xbeio klasti\xc4\x8dni materijal, uglavnom od geolo\xc5\xa1kog razdoblja badena do kraja ponta (cca. 16,5-5,0 mil. god. pr. K)._NEWLINE_Mehanizmi transporta takvih klastita mogu se predstaviti mehanizmima koje naravno sre\xc4\x87emo i danas, a to su podmorski (jezerski) turbiditni tokovi, mehanizmi aluvijalnih lepezi, te rije\xc4\x8dnih meandara i delti.'